I 2017 tog daværende transportminister Ole Birk Olesen (LA) en beslutning.

Det skulle være slut med, at løbere i tusindvis havde mulighed for at deltage i motionsløb på Storebæltsbroen.

Generne for andre trafikanter var nemlig alt for store, og derfor udstedte han et forbud. Men nu er der en ny mand på posten. I dag har transportminister Benny Engelbrecht (S) besluttet, at der igen skal gives tilladelse til at afholde motionsløb.

Læs også : Minister skrotter broforbud for motionister

Og den beslutning bifalder Ole Birk Olesen langt fra.

Motionsløb er dejlige, men de må afholdes alle mulige andre steder end på motorvejsbroer, som er de fleste danskeres eneste mulighed for at rejse mellem Vest- og Østdanmark. Ole Birk Olesen, tidligere transportminister.

- Det er nu Benny Engelbrechts beslutning, at han gerne vil tage ansvar for en stor risiko for meget lange køer ved vores motorvejsbroer. Når sådan en beslutning træffes, så er det godt, at alle ved, hvem der er ansvarlig for de gener, som eventuelt måtte opstå som følge af beslutningen, siger Ole Birk Olesen i en skriftlig kommentar.

Benny Engelbrecht har selv forklaret følgende om at genindføre det populære motionsløb.

- Jeg har fra starten af været uenig i, at det skulle være nødvendigt at fare så drastisk til værks som at forbyde at lave motionsløb, siger transportminister Benny Engelbrecht (S) i en pressemeddelelse.